แรงซื้อกลุ่มพลังงาน-เทคฯหนุน SET ปิดพุ่ง 11 จุด แนะจับตาเงินเฟ้อสหรัฐฯคืนนี้
SET ปิดพุ่ง 11 จุด รับแรงซื้อกลุ่มพลังงาน-เทคโนโลยี และยังมีแรงหนุนจากปัจจัยเชิงบวกจากตลาดตปท. โดยเฉพาะตลาดหุ้นสหรัฐดีดตัวรับถ้อยแถลงประธานเฟดไม่เร่งลด QE แนะจับตาเงินเฟ้อสหรัฐฯคืนนี้
12 ม.ค. 2565

โดยนักวิเคราะห์ กล่าวว่า ตลาดหุ้นไทยวันนี้ปรับตัวขึ้นได้ดีไปทดสอบแนวต้าน 1,680 จุด โดยมีแรงซื้อกลุ่มพลังงานและเทคโนโลยีขึ้นนำตลาด และได้รับแรงสนับสนุนจาก Sentiment ต่างประเทศ โดยเฉพาะตลาดหุ้นสหรัฐกลับมาฟื้นตัวรับปัจจัยสนับสนุนจากถ้อยแถลงของนายเจอโรม พาวเวล ประธานธนาคารกลางสหรัฐ (เฟด) ที่ยังไม่ได้เร่งรีบปรับลดมาตรการ QE มากกว่าที่เคยกำหนดไว้ จึงทำให้ตลาดหุ้นทั่วโลกฟื้นตัวตามได้ค่อนข้างดี
สำหรับแนวโน้มตลาดพรุ่งนี้ อาจเคลื่อนไหวในลักษณะแกว่งออกด้านข้าง หรือลงมาพักฐานเล็กน้อย โดยจะต้องติดตามตัวเลขเงินเฟ้อของสหรัฐฯ ที่จะประกาศออกมาในคืนนี้หากสูงกว่าคาดอาจเป็นปัจจัยสร้างความกังวลให้กับนักลงทุน
ทั้งนี้พร้อมให้แนวรับที่ 1,675 จุด และแนวต้านที่ 1,685 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
GULF มูลค่าการซื้อขาย 3,154.79 ล้านบาท ปิดที่ 49.50 บาท เพิ่มขึ้น 3.00 บาท
PTTEP มูลค่าการซื้อขาย 2,429.92 ล้านบาท ปิดที่ 123.50 บาท ราคาไม่เปลี่ยนแปลง
IVL มูลค่าการซื้อขาย 2,204.77 ล้านบาท ปิดที่ 48.75 บาท เพิ่มขึ้น 1.50 บาท
GPSC มูลค่าการซื้อขาย 2,148.05 ล้านบาท ปิดที่ 86.50 บาท เพิ่มขึ้น 2.25 บาท
KBANK มูลค่าการซื้อขาย 2,063.14 ล้านบาท ปิดที่ 144.00 บาท เพิ่มขึ้น 0.50 บาท